Tlačová správa

Bratislava, 21. máj 2025

**Ocenenie Roma Spirit vstupuje do 17. ročníka – nominácie sú otvorené!**

*Ocenenie Roma Spirit aj tento rok hľadá výnimočné osobnosti, inšpiratívne príbehy a účinné riešenia, ktoré prispievajú k budovaniu rešpektujúcej a inkluzívnej spoločnosti.*

Verejnosť môže na ocenenie Roma Spirit nominovať jednotlivcov, organizácie, médiá, zamestnávateľov, obce či výnimočné činy, ktoré aktívne prispievajú k zlepšeniu života Rómok a Rómov na Slovensku. Nominácie je možné zasielať do **9. septembra 2025** prostredníctvom online formulára na stránke [www.romaspirit.sk](http://www.romaspirit.sk).

Tlačová konferencia k spusteniu 17. ročníka sa uskutočnila 21. mája 2025 v hoteli DoubleTree by Hilton v Bratislave. Na konferencii boli prítomní zástupcovia vyhlasovateľov ocenenia, členovia Prípravného výboru Roma Spirit ako aj zástupcovia partnerov projektu.

*„Verím, že tento ročník Roma Spirit opäť ukáže to najlepšie z nás – snahu spojiť sily v porozumení a zlepšiť spoločnosť, v ktorej žijeme. Sme jediní, ktorí to môžeme dosiahnuť,“*uviedla Ľubomíra Slušná Franz, autorka Roma Spirit a čestná prezidentka ACEC.

Roma Spirit 2025 vyhlasujú Asociácia pre kultúru, vzdelávanie a komunikáciu (ACEC), Slovenská televízia a rozhlas a Úrad splnomocnenca vlády SR pre rómske komunity. Záštitu nad 17. ročníkom prevzal verejný ochranca práv Róbert Dobrovodský.

*„Podujatie Roma Spirit je oslavou neviditeľných ľudsko-právnych hrdinov. Prečo hovorím o neviditeľných hrdinoch? Lebo sú to ľudia, ktorí často v rámci svojej profesie alebo aj na dobrovoľníckej báze prispievajú k tomu základnému právu človeka - keď je príslušník menšiny, začlenený do väčšinového života,“* vyhlásil Róbert Dobrovodský.

Partnerom kategórie Mimovládna organizácia je opätovne Karpatská nadácia. *„Mimovládne neziskové organizácie zohrávajú nezastupiteľnú úlohu aj v téme pomoci Rómom a Rómkam. Verejné ocenenie ich práce považujeme za mimoriadne dôležité, a preto sme partnerom tejto kategórie aj v tomto ročníku,“* hovorí Laura Dittel, výkonná riaditeľka Karpatskej nadácie.

Zo všetkých prijatých prihlášok vyberie Prípravný výbor 21 finalistov, z ktorých medzinárodná Odborná porota a Porota činu roka vyberú laureátov. Vyvrcholením 17. ročníka ocenenia bude slávnostný galavečer odovzdávania ocenení, ktorý sa uskutoční 30. novembra 2025 vo Veľkej koncertnej sále Slovenského rozhlasu v Bratislave. Galavečer bude vysielať Slovenská televízia.

Roma Spirit je od roku 2009 verejným ocenením, ktoré vytvára platformu na podporu medzikultúrneho dialógu, sociálnej súdržnosti a pozitívnych príkladov. Ocenenie doteraz prijalo 2 279 nominácií a ocenilo 105 laureátov, ktorí svojou prácou zlepšujú životné podmienky nielen Rómov, ale aj celej spoločnosti.

**Kontakt pre médiá:**  
Magdaléna Rothová

+421 918 632 003  
slovensko@romaspirit.sk  
[www.romaspirit.sk](http://www.romaspirit.sk)